OBRAZLOŽITVENI MEMORANDUM

OZADJE PREDLOGA

V Španiji se je nedavno pojavil vse večji pritisk na finančnih trgih. Tržna negotovost se je zlasti pojavila v bančnem sektorju, ki ga je prizadel pok nepremičninskega in gradbeniškega balona ter gospodarska recesija, ki mu je sledila. Posledica je bila, da so se v več španskih bankah nabrale velike zaloge problematičnih sredstev, ki povzročajo zaskrbljenost glede možnosti preživetja nekaterih od teh bank.

Euroskupina je bila 9. junija obveščena, da nameravajo španski organi zaprositi za finančno pomoč za dokapitalizacijo bančnega sektorja. Navedla je, da je pripravljena ugoditi takšni prošnji, in se zavezala, da bo Španiji odobrila finančno pomoč, ki zajema ocenjene kapitalske zahteve z dodatno varnostno rezervo, kar je skupno ocenjeno na 100 milijard EUR.

Španska vlada je 25. junija 2012 zaprosila za zunanjo finančno pomoč v okviru prestrukturiranja in dokapitalizacije španskega bančnega sektorja, ki trenutno potekata. Uradna prošnja je bila predložena po objavi rezultatov prve faze neodvisne ocene bilanc stanja bank, tj. 21. junija 2012. Za pomoč je bilo zaprošeno v skladu s pogoji finančne pomoči za dokapitalizacijo finančnih institucij v okviru Evropskega mehanizma za finančno stabilnost (European Financial Stability Facility ­– ESFS).

Na podlagi te prošnje je Evropska komisija v povezavi z ECB, Evropskim bančnim organom (European Banking Authority – EBA) in Mednarodnim denarnim skladom izvedla neodvisno oceno upravičenosti prošnje Španije za tako pomoč. Navedena ocena je pokazala, da Španija izpolnjuje pogoje glede upravičenosti.

Voditelji držav in vlad so na vrhu držav euroobmočja 29. junija 2012 določili, da bo pomoč pozneje prevzel Evropski mehanizem za stabilnost (European Stability Mechanism – ESM), ko bo ta institucija v celoti operativna, ne da bi dobila nadrejeni status. Ko bo vzpostavljen en sam nadzorni mehanizem za banke v euroobmočju, ki bo vključeval ECB, bo lahko ESM dokapitaliziral banke neposredno prek novega instrumenta.

2012/0198 (NLE)

Predlog

SKLEP SVETA

naslovljen na Španijo o posebnih ukrepih za okrepitev finančne stabilnosti

SVET EVROPSKE UNIJE JE –

ob upoštevanju Pogodbe o delovanju Evropske unije (PDEU), zlasti člena 136(1)(a) v skladu s postopkom iz člena 126(6) Pogodbe,

ob upoštevanju predloga Evropske komisije,

ob upoštevanju naslednjega:

(1) Člen 136(1)(a) PDEU določa možnost, da se za tiste države članice, katerih valuta je euro, sprejmejo ukrepi za večjo uskladitev in nadzorovanje njihove proračunske discipline.

(2) Velika razpoložljivost zunanjega financiranja z nizkimi stroški v letu 2000 je povzročila rast domačega povpraševanja, ki je temeljila na posojilih, in rast vrednosti premoženja v Španiji, še zlasti nepremičnin. Španski bančni sektor je prizadel pok nepremičninskega in gradbeniškega balona ter gospodarska recesija, ki mu je sledila. Posledica je bila, da so španske banke z izjemo nekaj velikih in mednarodno usmerjenih kreditnih institucij v veliki meri izgubile dostop do financiranja na medbančnih trgih po ugodnih pogojih in tako postale zelo odvisne od refinanciranja Eurosistema. Poleg tega so bile njihove sposobnosti zadolževanja zelo omejene zaradi vpliva znižanja bonitetne ocene na razpoložljivost zavarovanja s premoženjem.

(3) Znatno krčenje gospodarstva v zadnjih letih, ki zelo negativno vpliva na zaposlenost in brezposelnost, je bistveno poslabšalo proračunski položaj v Španiji. V skladu s posodobitvijo napovedi iz pomladi 2012, ki so jo pripravile službe Komisije, naj bi javnofinančni primanjkljaj v letu 2012 znašal 6,3 % BDP, medtem ko je bil pričakovani primanjkljaj iz programa stabilnosti za leto 2012 in osnutka zakona o proračunu za leto 2012 5,3 % BDP. Bruto javni dolg se je v letu 2011 povečal na 68,5 % BDP in glede na posodobitev napovedi iz pomladi 2012, ki so jo pripravile službe Komisije, naj bi ob nespremenjeni politiki v letu 2012 narasel na 80,9 % BDP, v letu 2013 pa na 86,8 % BDP ter tako v vseh letih presegel referenčno vrednost iz Pogodbe. Tveganja, povezana z makroekonomskim scenarijem in proračunskimi cilji ter tudi z dodatnimi finančnimi reševalnimi ukrepi, lahko prispevajo k nadaljnjemu povečanju javnega dolga. Glede na ta razvoj je Svet 10. julija 2012 v skladu s členom 126(7) PDEU izdal priporočilo Španiji, naj do leta 2014 odpravi sedanji čezmerni primanjkljaj.

(4) Španski organi so sprejeli številne pomembne ukrepe za obravnavanje težav v bančnem sektorju. Ti ukrepi vključujejo čiščenje bilanc stanja bank, povečanje minimalnih kapitalskih zahtev, prestrukturiranje sektorja hranilnic in znatno povečanje zahtev glede rezervacij za posojila, ki se nanašajo na razvoj nepremičnin, in za zaseženo premoženje zaradi neizpolnjevanja obveznosti. Ti ukrepi pa niso zadostovali za zmanjšanje pritiska na trgu.

(5) Španski organi so februarja 2011 povišali zahtevo glede minimalnega količnika kapitalske ustreznosti („osnovni kapital“) na 8 % s tveganjem tehtanih bančnih sredstev in bankam dali na voljo čas do septembra 2011 za uskladitev s tem novim predpisom. Za banke, ki so bolj odvisne od medbančnega financiranja in za katere je značilen omejen dostop do trga, je bil minimalni količnik kapitalske ustreznosti povišan na 10 %. Nova zakonodaja februarja in maja leta 2012 je od bank zahtevala višje rezervacije in kapitalske rezerve za možne izgube pri uspešnih in slabih posojilih v zvezi s sredstvi iz časa gradbeniškega in nepremičninskega balona. Pričakovani celotni obseg teh novih zahtev glede rezervacij je znašal približno 84 milijard EUR.

(6) Aprila 2012 je skupni bruto finančni prispevek španske države (brez jamstva za izdajo obveznic) znašal približno 34 milijard EUR (3,2 % BDP). Podpora v kapitalu je bila zagotovljena prek sklada za urejeno prestrukturiranje bank (Fund for Orderly Bank Restructuring – FROB) s kapitalom v višini 15 milijard EUR, od katerih je že bilo vplačanih 9 milijard EUR. Država je zagotovila tudi jamstva za izdajo prednostnih obveznic v višini okrog 86 milijard EUR (od tega je okoli 58 milijard EUR jamstev neporavnanih). Čeprav so preostala sredstva FROB za financiranje aprila 2012 znašala približno 27 milijard EUR, razpoložljiva podpora domačega javnega sektorja ne bo zadoščala za dovolj veliko podporo za sistemsko čiščenje bančnega sektorja.

(7) Zaskrbljenost zaradi potrebe po dodatni dokapitalizaciji bančnega sektorja je prispevala k povečanju tržnih pritiskov na španske državne obveznice. Donosi za državne obveznice so konec junija 2012 in na začetku julija 2012 dosegli ravni, ki znatno presegajo 500 bazičnih točk, kar je znatno povečalo stroške financiranja za špansko državo. Konsolidacijo javnih financ v Španiji in odpravo čezmernega primanjkljaja otežuje tudi vse večje breme obresti. Zato sta obsežno prestrukturiranje in dokapitalizacija bančnega sektorja pomembna dejavnika za zmanjševanje pritiska na javne finance.

(8) Španski organi so 25. junija 2012 uradno zaprosili za finančno pomoč v okviru prestrukturiranja in dokapitalizacije španskega bančnega sektorja, ki trenutno potekata. Za pomoč je bilo zaprošeno v skladu s pogoji finančne pomoči za dokapitalizacijo finančnih institucij v okviru ESFS. Za pomoč veljajo posebni pogoji finančnega sektorja. Ti pogoji bi morali biti v celoti skladni z usklajevalnimi ukrepi, sprejetimi na podlagi pogodb EU, zlasti tistimi, ki jih vsebuje ta sklep.

(9) Povečanje dolgoročne odpornosti španskega bančnega sektorja je ključnega pomena za ohranitev finančne stabilnosti v Španiji in omejevanje širjenja negativnih vplivov finančnih pretresov na druga gospodarstva euroobmočja ter s tem na ustrezno delovanje gospodarstva ter ekonomske in monetarne unije. Do zdaj sprejeti ukrepi za rešitev teh težav niso v celoti zadostovali. Zato so poleg obveznosti Španije v okviru postopka v zvezi s čezmernim primanjkljajem in priporočil za obravnavanje makroekonomskih neravnovesij v okviru evropskega semestra potrebni dodatni ukrepi. Španija bi morala zlasti izvajati dodatne posebne ukrepe za učinkovito obravnavanje sredstev iz časa nepremičninskega in gradbeniškega balona, ponovno vzpostavitev tržnega financiranja, zmanjšanje zanašanja bank na likvidnostno podporo centralne banke ter za okrepitev mehanizmov za prepoznavanje tveganja in njegovo upravljanje v času krize.

(10) Kot del splošne strategije je ključnega pomena, da se učinkovito obravnavajo sredstva iz časa nepremičninskega in gradbeniškega balona, tako da se iz bilanc stanj bank jasno zahteva odstranitev problematičnih sredstev bank, ki prejemajo pomoč. To bi se moralo uporabljati zlasti za posojila, povezana z razvojem nepremičnin, in za zaseženo premoženje zaradi neizpolnjevanja obveznosti. Tako ločevanje bi odpravilo vse preostale dvome glede kakovosti bilanc stanja bank in bi jim omogočilo, da bolje opravljajo svoje funkcijo finančnega posredništva.

(11) Poleg tega lahko takšno izboljšanje preglednosti bilanc stanja bank olajša urejeno zmanjšanje izpostavljenosti bank sektorju nepremičnin, ponovno vzpostavi tržno financiranje in zmanjša zanašanje bank na likvidnostno podporo centralne banke.

(12) Za zagotavljanje trdnega okvira za španski bančni sektor je treba okrepiti mehanizme za prepoznavanje tveganja in upravljanje z njim. Učinkovita strategija bi morala vključevati spremembe, namenjene okrepitvi regulativnega in nadzornega okvira, ob upoštevanju izkušenj s finančno krizo. Poleg tega se v skladu z najboljšimi mednarodnimi praksami okrepi upravljanje družb –

SPREJEL NASLEDNJI SKLEP:

Člen 1

1. Španija ustrezno dokapitalizira in temeljito prestrukturira svoj bančni sistem. V zvezi s tem Španija v sodelovanju s Komisijo in ob posvetovanju z ECB pripravi strategijo glede prihodnje strukture, delovanja in sposobnosti za preživetje španskih bank, v kateri bo opredeljeno, kako lahko delujejo brez nadaljnje pomoči države.

2. Ključni element te strategije je natančna revizija šibkih segmentov španskega bančnega sektorja in krepitev regulativnega in nadzornega okvira za bančni sektor.

3. Revizija šibkih segmentov španskega bančnega sektorja je sestavljena iz naslednjih treh elementov:

(a) identifikacije kapitalskih potreb posameznih bank z obsežnim pregledom kakovosti sredstev bančnega sektorja in testi izjemnih situacij po posameznih bankah na podlagi tega pregleda kakovosti sredstev;

(b) dokapitalizacije, prestrukturiranja in/ali reševanja šibkih bank na urejen način, ki temelji na načrtih za obravnavanje morebitnih primanjkljajev kapitala, ugotovljenih med testom izjemnih situacij;

(c) ločitev sredstev v teh bankah, ki prejemajo javno podporo v okviru prizadevanj za dokapitalizacijo, in njihovega prenosa oslabljenih sredstev na zunanjo družbo za upravljanje premoženja.

4. Da bi zagotovila trden okvir za bančni sektor, Španija tudi okrepi regulativni in nadzorni okvir ter upravljanje. Strategija med drugim vključuje naslednje ukrepe:

(a) od španskih kreditnih institucij se zahteva, da zvišajo svoj navaden lastniški temeljni kapital na vsaj 9 %;

(b) španske kreditne institucije morajo od 1. januarja 2013 uporabljati opredelitev kapitala iz uredbe o kapitalskih zahtevah (Capital Requirements Regulation –CRR);

(c) ponovno se oceni pravni okvir za rezervacije, namenjene pokrivanju izgub pri posojilih. Španski organi bodo zlasti na podlagi izkušenj s finančno krizo pripravili predloge za prenovitev stalnega okvira za rezervacije, namenjene pokrivanju izgub pri posojilih, ob upoštevanju začasnih ukrepov, ki so bili uvedeni v zadnjih mesecih, ter računovodskega okvira EU;

(d) dodatno se okrepi operativna neodvisnost Banco de España. Na Banco de España se prenesejo zlasti pooblastila Ministrstva za gospodarstvo glede sankcij in dovoljenj;

(e) nadzorni postopki Banco de España se na podlagi notranje revizije dodatno okrepijo;

(f) pregledajo se ureditve upravljanja mreže agencij za finančno varnost, da bi se preprečila morebitna navzkrižja interesov;

(g) okrepijo se pravila za upravljanje hranilnic in bank v lasti hranilnic;

(h) okrepita se zakonodaja o varstvu potrošnikov in vrednostnih papirjih ter spremljanje s strani organov.

Člen 2

Ta sklep je naslovljen na Španijo.

Člen 3

Ta sklep se objavi v Uradnem listu Evropske unije.

V Bruslju,

Za Svet

Predsednik